Ραφήνα 20.6.2005
Προς το

Υπουργείο Μεταφορών και Επικοινωνιών
Γενική Γραμματεία Επικοινωνιών
Γενική Διεύθυνση Επικοινωνιών
Διεύθυνση Διαχείρισης και Ελέγχου Φάσματος Ραδιοσυχνοτήτων
Τμήμα Χορήγησης Αδειών.
Αναστάσεως 2 Παπάγου 15669

Θέμα: Διευκρινήσεις για αίτηση αδείας ψηφιακού αναμεταδότη (συνέχεια 2)
Σχετ 29864/1393 24/5/2005
          33436/1538  9/6/2005

Κοινοποίηση: Internet, Ραδιοερασιτεχνικά περιοδικά.

Αγαπητοί κατά τα άλλα, Ανώνυμοι Δημόσιοι Υπάλληλοι, του Τμήματος χορήγησης αδειών, της Διεύθυνσης Διαχείρισης και Ελέγχου Φάσματος Ραδιοσυχνοτήτων, της Γενικής Διεύθυνσης Επικοινωνιών της Γενικής Γραμματείας Επικοινωνιών του Υπουργείου Μεταφορών και Επικοινωνιών, του ταλαίπωρου Ελληνικού Κράτους.

Έχει ενδιαφέρον στην επιστολή σας η προτροπή για την ανωνυμία προς εσάς, για λόγους «τάξης» όπως αναφέρετε. Είναι γεγονός ότι μέσα στην ανωνυμία, χάνεται η προσωπική σας ευθύνη και η προσοχή που πρέπει να δίνει ο κάθε δημόσιος υπάλληλος σε αυτά που γράφει αλλά και λέει στον Πολίτη και εργοδότη του και έτσι αν φταίει κάποιος, αφού αυτός δεν έχει όνομα τότε δεν έχει και άμεση ευθύνη και η ευθύνη αυτή διαχέεται στο σύνολο του Δημοσίου. 

Ενδιαφέρον μάλιστα έχει και η πρωτοποριακή ερμηνεία λέξεων της γλώσσας μας κατά το δοκούν, για να σας βγει η εξήγηση που θέλετε, παραβιάζοντας την λογική μας.

Λέτε:
..Η τιτλοφορία της στήλης με την ένδειξη «ενδιαφερόμενοι» και όχι «δικαιούχοι» ή «διοικούμενοι» δεν διαφοροποιεί την αντιμετώπιση στο συγκεκριμένο αίτημα.

Μα αν στέλνετε αυτές τις παράνοιες γραπτά, τι λέτε άραγε στους πολίτες προφορικά όταν έρχονται από εκεί; 

Ούτε λίγο ούτε πολύ, μας λέτε ότι ο «ενδιαφερόμενος» για τον πρώτο αριθμό του λαχείου, ο αγοραστής λαχείων δηλαδή, ίσως και αυτός που διαβάζει μόνο τις κληρώσεις, είναι και «δικαιούχος» του και έχει εμπράγματο δικαίωμα σε αυτό. Πως και δεν λύσατε έτσι το οικονομικό σας πρόβλημα και είστε ακόμα υπάλληλοι; Γιατί δεν λέτε την εξαιρετικής μεγαλοφυΐας ιδέα σας στην Διεύθυνση Κρατικών Λαχείων;

Από την λίθινη εποχή ο άνθρωπος απέκτησε ομιλία για να συνεννοείται και από την χάλκινη την γράφει για να μπορεί να απευθύνεται, στο Δημόσιο ας πούμε, και να γίνεται καταληπτός. Αν άλλες λέξεις λέει ο ένας και άλλα καταλαβαίνει ο άλλος, υπάρχει φοβερό πρόβλημα. Για να συμφωνήσουμε όλοι στις σωστές έννοιες, υπάρχουν ήδη από το Βυζάντιο λεξικά. Θα σας είναι χρήσιμο να προμηθευθείτε ένα λεξικό και να το χρησιμοποιείτε πότε πότε για να μην γίνεστε ρεζίλι στους Πολίτες. 

Από ένα λεξικό του σπιτιού μου αντιγράφω  

Ενδιαφερόμενος = εκ του ενδιαφέρω 
Προσελκύω την προσοχή ή και την φροντίδα, κινώ το ενδιαφέρον. (Η έννοια του ενδιαφέροντος ξεκινάει από την έννοια της διαφοράς. Ότι διαφέρει από μένα και ξεχωρίζει, ότι είναι διαφορετικό, με ενδιαφέρει κιόλας).

Δικαιούχος  = Πρόσωπο που έχει το νόμιμο δικαίωμα για κάτι
Δικαίωμα = Η ελευθερία που αναγνωρίζεται από τον νόμο σε φυσικό ή νομικό πρόσωπο να ενεργεί για την ικανοποίηση  των έννομων συμφερόντων του (Μπαμπινιώτης 2002)

Θα με ενδιέφερε να μου συστήσετε το όποιο λεξικό σας, που συγκρίνει ταυτόσημες ή έστω σχετικές τις δύο έννοιες, «δικαιούχου» που ισχυρίζεστε εσείς και «ενδιαφερόμενου» που αναγράφεται στην υπ. απόφαση, και αμέσως θα το προμηθευτώ, γιατί το δικό μου ως ανωτέρω, δεν βρίσκει καμία συσχέτιση. 

Μέχρι να βρείτε το σχετικό λεξικό λοιπόν, επιτρέψτε μου να σας θεωρήσω στην καλύτερη περίπτωση αγράμματους. Και είναι κρίμα που ως αγράμματοι και ανώνυμοι, με την παράνοια αυτή, εκφράζεται ολόκληρο Υπουργείο στους Πολίτες και ίσως όλο το Δημόσιο. 

Γράφετε:
 
Με βάση την παράγρ 4 του άρθρου 26 της οικ/68000/763/2002 Υπουργικής Απόφασης και επομένως η ισχύς του δεν μπορεί να αμφισβητηθεί ανεξάρτητα αν η διαμόρφωση του είναι με μορφή πίνακα και όχι τακτικού κειμένου.

Δεν αμφισβήτησα την αξία και ισχύ του κειμένου ούτε του πίνακα, μόνο που κατ’αρχήν είναι υπουργική απόφαση που όπως γνωρίζετε, είναι υποδεέστερη του Νόμου που ψηφίζουν οι αντιπρόσωποί μας στο Κοινοβούλιο και τα δύο αυτά υποδεέστερα του Συντάγματος, κατά δεύτερον  ο πίνακας αναφέρεται σαφώς στα διακριτικά κλήσεως, όπως γράφει πάνω, και σαφώς στους ενδιαφερόμενους για αυτά, όπως γράφει στην αρχή της σχετικής στήλης, και όχι σε αυτούς που έχουν έννομο συμφέρον ή δικαίωμα σε αυτά, ειδάλλως θα έγραφε κάτι αντίστοιχο, για παράδειγμα «δικαιούχοι», και δεν το κάνει αυτό, ακριβώς γιατί θα ήταν παράλογο και αντίθετο με τον Νόμο αφού δεν περιλαμβάνει στον πίνακα όλους τους δικαιούχους, αλλά ευκταίο υποσύνολο τους. 
Να το πω λίγο διαφορετικά για να το καταλάβετε, αν όπως είναι η Υπουργική απόφαση βγάλουμε το «ενδιαφερόμενοι» και βάλουμε «δικαιούχοι», ο οποιοσδήποτε μπορεί να την προσβάλει στα ακυρωτικά δικαστήρια γιατί κάνει διακρίσεις. Αυτό φυσικά το ήξερε ο συντάκτης και προφανώς για τον λόγο αυτό απέφυγε τον όρο «δικαιούχοι», αφού ήδη ήθελε προφανώς να αποφύγει να προσθέσει το «μεμονωμένοι ραδιοερασιτέχνες», για να μην πάρουν θάρρος πολλοί, σαν του λόγου μου ας πούμε, και σας αποσπούν από τις σπουδαίες εργασίες σας, χαρίζοντάς σας έτσι ένα «παραθυράκι» για να μας παιδεύετε.

Αναφέρετε παρακάτω:
Σημειώνουμε επίσης ότι το επιχείρημα σας ότι με τον πίνακα αυτό ρυθμίζεται μόνο η χορήγηση των διακριτικών σημάτων κλήσης και όχι η αδειοδότηση των αναμεταδοτών δεν ευσταθεί  διότι η υπόψη απόφαση δεν ρυθμίζει την αδειοδότηση αναμεταδότη με άλλη διαδικασία πέραν της χορήγησης διακριτικού σήματος κλήσης και στην συνέχεια χορήγησης συχνότητας από την ΕΕΤΤ.

Ακριβώς αυτό λέω και εγώ, δεν υπάρχει (κακώς κατά την γνώμη μου) άλλη αναφορά στην νομοθεσία για την διαδικασία αδειοδότησης αναμεταδοτών ή τις πιθανές προδιαγραφές τους και η μόνη αναφορά είναι αυτή στην συγκεκριμένη απόφαση που αναφέρει «ενδιαφερόμενους» και όχι «δικαιούχους». Το μόνο λογικό συμπέρασμα είναι ότι δικαιούνται όλοι οι νόμιμοι κάτοχοι αδείας ραδιοερασιτέχνη, και πουθενά ο Νόμος δεν τους αποκλείει και δεν μπορεί να το κάνει, ακριβώς λόγω της Συνταγματικής Ισότητας ως προς τον Νόμο, όλων ανεξαιρέτως φυσικών και νομικών προσώπων. 

Όπως ίσως θυμάστε, πριν από όχι πολύ καιρό, για να πάρει κανείς άδεια Ραδιοερασιτέχνη, έπρεπε να ήταν γραμμένος σε σχετικό σύλλογο. Γνωρίζετε επίσης, ότι ο νόμος αυτός κρίθηκε αντισυνταγματικός λόγω της μη ισότητας στον Νόμο.  Ξέρετε εσείς κάποιο λόγο να υπάρχει διάκριση στην αδειοδότηση επαναληπτών ανάλογα με τον ιδιοκτήτη τους; 

Ας ξεχάσουμε τώρα το θέμα της ισότητας των πολιτών που από ότι φαίνεται, και κρίνοντας από την στάση σας, δεν είναι καθόλου εμπεδωμένη στον λαό μας ή τουλάχιστον στο Δημόσιο. Ας υποθέσουμε ότι τα πράγματα είναι όπως τα λέτε εσείς, ζούμε ακόμα στην Οθωμανοκρατία και ως πολίτης δεν έχω ίδια δικαιώματα με έναν σύλλογο. Εξηγήσετε μου σας παρακαλώ τι σημαίνει για εσάς νησιωτική, και τι απομονωμένη περιοχή, αφού νομίζετε ότι έχουν τόση σημασία για την έκδοση άδειας. Γιατί αφού μας γυρίσατε πάλι στην εποχή της «Βαβέλ», πρέπει να μας δώσετε  ξεκάθαρες διευκρινήσεις, για να ξέρουμε τι εννοείτε.

Ως προς τις περιοχές διακριτικών κλήσεως, νησιά είναι  μόνο οι περιοχές  Δωδεκάνησα (SV5) και Νησιά Ιονίου και Αιγαίου (SV8).  Η Κρήτη (SV9) θεωρείται για εσάς νησί; Η Πελοπόννησος (SV3) από την οποία έχετε ήδη εκδώσει στον πίνακα άδειες; Τα μικρά νησάκια που ανήκουν στις άλλες περιοχές; 

Όσο για απομονωμένη εκ του απομονώνω = 1. Τοποθετώ χωριστά αποκόπτω από το σύνολο 2. Διακόπτω την επαφή τόπου με γειτονικούς τόπους (Μπαμπινιώτης 2002)

Θα με ενδιέφερε να μου πείτε με τι κριτήρια μετράτε την απομόνωση μιας περιοχής (και τι σημαίνει περιοχή, περιφέρεια, νομός, δήμος, δημοτικό διαμέρισμα, ζώνη κάλυψης (που την μετράει ποιος;) ή κάτι άλλο). Αυτό για να μετρήσω την απομόνωση της δικής μου περιοχής σε σχέση με την απομόνωση των αδειών που ήδη έχετε εκδώσει ή που δικαιούνται κάποιοι σύμφωνα με την λογική σας.  Φοβάμαι όμως ότι δεν έχετε μία σαφή και ξεκάθαρη απάντηση, ακριβώς γιατί η απομόνωση είναι κατά κύριο λόγο αίσθηση και δεν μετριέται με το «ζύγι», ή την απόσταση, άρα μπορώ να υποθέσω ότι η ερμηνεία σας γίνεται κατά περίπτωση (Αυθαίρετα δηλαδή).

Όσο για το «ομάδες ραδιοερασιτεχνών» που αναφέρετε στην επιστολή σας της 24/5/2005, αν βάλω άλλους 2 συναδέλφους μου από την περιοχή ή αλλαχού και συνυπογράψουν και αυτό-ονομαστούμε ας πούμε ως «Ομάδα Ραδιοερασιτεχνών κατά της Παράνοιας του Δημοσίου», εξηγείστε μου επί της ουσίας, τι έχει αλλάξει στην πραγματικότητα για τον Νόμο ή τον επαναλήπτη και θα μου δώσετε την άδεια;  Ως πότε θα κρυβόμαστε πίσω από το δακτυλάκι μας;

Βέβαια όταν έγινε η παρουσίαση του σχεδίου νόμου και ζητούσατε υποτίθεται τις προτάσεις μας, σας είχα επισημάνει με επιστολή μου (Email) την 20 Αυγούστου 2002, αρκετά από τα προβλήματα που υπήρχαν, και ένα από αυτά ήταν και το συγκεκριμένο.  Θα μου πείτε ότι δεν ήσασταν εσείς, άλλά η σχετική επιτροπή, που μάλλον και αυτή είναι ανώνυμη σαν και σας.

 Επίλογος ή πως το Ανώνυμο Δημόσιο γίνεται τροχοπέδη.

Η αυθαίρετη ερμηνεία ενός τόσο ξεκάθαρου θέματος από εσάς, δημιουργεί φοβερά προβλήματα διχασμού του ραδιοερασιτεχνικού κόσμου, ανάμεσα στους πολέμους και τις ίντριγκες των ραδιοερασιτεχνικών συλλόγων. Οι σύλλογοι  προσπαθώντας να μεγαλώσουν την αίγλη τους,  πουλούν θα λέγαμε απλά,  «προστασία» στο θέμα των επαναληπτών, κυρίως στην επαρχία, στηριζόμενοι στην βοήθεια των αυθαίρετων ερμηνειών σας, καθηλώνοντας έτσι την ραδιοερασιτεχνική δραστηριότητα και έρευνα, και διχάζοντας τους ραδιοερασιτέχνες σε οπαδούς της μίας ή της άλλης κατάστασης. Αυτό τελικά  περιορίζει και την δραστηριότητα των  ίδιων των συλλόγων μας, που από φορείς της ραδιοερασιτεχνικής έρευνας και προόδου, αναλώνονται σε μεταξύ τους έριδες και κυνήγι συχνοτήτων και όχι στην σωστή μας συνολική εκπροσώπηση σε εσάς. Βοηθάει ακόμα στην δημιουργία συλλόγων «σφραγίδων», που μόνο σκοπό ύπαρξης έχουν την νομιμοποίηση ενός ή δύο επαναληπτών. Επίσης διαμοιράζει την σοβαρή ευθύνη της σωστής λειτουργίας μιας ασύρματης συσκευής που εκπέμπει σχεδόν συνέχεια (ή και δεκάδων συσκευών ταυτόχρονα) σε ένα ανώνυμο Δ.Σ. Συλλόγου που αλλάζει κάθε 1-2 χρόνια και που μπορεί να βρίσκεται στην άλλη άκρη της χώρας.

Στις προτάσεις μου μάλιστα (19 Απριλίου 2004), σας είχα προτείνει τότε, οι άδειες να μην βγαίνουν σε όνομα συλλόγου ιδιοκτήτη, αλλά υπευθύνου φυσικού προσώπου (ορισμένου ή όχι από τους συλλόγους) για τον κάθε επαναλήπτη που θα είναι και ο μοναδικός υπόλογος στον νόμο αλλά και στους ραδιοερασιτέχνες για την καλή και ευπρεπή λειτουργία του, και θα ζει στον χώρο κάλυψής του και θα βιώνει από πρώτο χέρι τα προβλήματα του και όχι υπερπόντια όπως συμβαίνει συχνά τώρα. Σας είχα επίσης προτείνει να αλλάξει η ορολογία, από «πίνακας αναμεταδοτών κλπ», σε πίνακας «αυτόνομων απομεμακρυσμένων ραδιοερασιτεχνικών συσκευών» για να καλύψει και τους απομεμακρυσμένους ψηφιακούς σταθμούς τηλεμετρίας ή στοιχείων καιρού που ήδη γέμισαν τις συχνότητές μας και δεν είναι ούτε αναμεταδότες, ούτε επαναλήπτες, ούτε ακριβώς ραδιοφάροι και συνήθως μπαίνουν στα εξοχικά μας. Σας είχα προτείνει σε περίπτωση που αδειοδοτημένη συσκευή δεν τοποθετείται σε ένα χρόνο από την έκδοση αδείας, να χάνει την άδειά της, αφού από αυτές που βρίσκονται στον πίνακα πάρα πολλές δεν έχουν ποτέ τοποθετηθεί, αλλά βοηθούν κάποιους συλλόγους να «κλείνουν» θέσεις και συχνότητες. Έχουμε καταλάβει βέβαια ότι δεν σας αφορούν άμεσα όλα αυτά, εσείς απλά κάνετε την «γνωστή» δουλειά σας. Θα πρέπει όμως να γνωρίζετε και την δική σας ευθύνη και την συμμετοχή σας σε αυτό που συμβαίνει, μέχρι να ασχοληθείτε σοβαρά με το θέμα και να ξεκαθαρίσει το τοπίο. 

Τέλος επειδή δεν είμαι ούτε άνεργος ούτε γραφικός για να αναλώνομαι σε ερωτοτροπίες με το Δημόσιο, περιμένω την τελική σας σοβαρή συνολική θέση επί του θέματος, για να αποφασίσω για τις μελλοντικές μου ενέργειες, την δυνατότητα των οποίων σαν ενεργός Πολίτης αυτής της χώρας έχω.

Τάσος Ζαχαρίου